Një zyrtar i Freedom House thotë se presioni i autoriteteve kufizon lirinë e shtypit në Shqipëri
Christopher Walker tha se si brenda vendit, ashtu edhe nga organizatat e huaja duhet bërë presion që të mbrohet integriteti i gazetarëv
Në raportin e organizatës suaj përmenden edhe lidhjet e biznesit me median, gjithashtu edhe lidhjet e politikës me mediat dhe shqetësimet që vijnë nga kjo. Për këtë arsye vetë përfaqësuesit e medias në Shqipëri kanë thënë se ushtrohet një farë autocensure. Sa e vështirë mendoni ju se është për gazetarët të punojnë në këto kushte dhe të ruajnë integritetin e tyre? Mendoj se ato që shohim në Shqipëri, janë tiparet e një shoqërie në tranzicion dhe në një farë niveli, paaftësia për të patur organe mediash plotësisht transparente, është diçka që hasim jo vetëm në Shqipëri, por një sfidë me të cilën përballen të gjitha vendet që kanë dalë nga periudha shumë të vështira. Kjo është një çështje shumë serioze. Padia ndaj Nikollë Lesit vitin e kaluar, e tronditi sistemin e gazetarisë në Shqipëri dhe mendoj se nuk ishte thjesht një rast i një gazetari që çohet në gjyq pasi ka kryer një shkelje dhe mesa di unë ka patur spekullime lidhur me motivet në këtë rast. Por shqetësimi më i madh është sinjali që u çohet gazetarëve të tjerë: a munden ata të pasqyrojnë ngjarje në mënyrë të pavarur dhe të hapur për çështje delikate? Mendoj sinqerisht që kjo është një nga ato gjëra për të cilat ka nevojë një shoqëri si ajo e Shqipërisë: një diskutim i hapur për disa nga sfidat e vështira politike dhe shoqërore me të cilat ky vend po përballet dhe mendoj se ky lloj diskutimi i pavarur që media mund ta bëjë më të lehtë, mund ta humbë peshën nëse ekziston rreziku, apo edhe ndiqen padi të tilla. Mendoj se problemi këtu është sesa me lehtësi ngrihen padi të tilla dhe besoj se në rastin e Shqipërisë zyrtarët e bëjnë një gjë të tillë shpesh. Në thelb një gjë e tillë i vendos gazetarët nën një presion të jashtëzakonshëm për të vendosur se për çfarë duhet të njoftojnë e për çfarë jo. Po ashtu duhet të ketë një ndjenjë përgjegjësie. Nuk duhet të jenë autoritetet që të merren me gjëra të tilla. Në këto raste, nga ato që kemi parë kur autoritetet merren me faktin se cili organ shtypi mund të shkruajë dhe cili jo për një temë të caktuar, në fund të fundit ata përdorin autoritetin e tyre kur i japin të drejta të pakufishme vetes, që në fakt kufizojnë lirinë e shtypit. Dhe në këto raste Freedom House dëshiron që të ketë sa më shumë transparencë dhe mundësi që gazetarët të ushtrojnë përgjegjësitë e tyre profesionale. Megjithatë ne duam që gazetarët të jenë në gjendje të ushtrojnë profesionin e tyre pa presion qoftë nga faktorët shtetërorë, ose joshtetërorë. Raporti i këtij viti arrin në përfundimin se përzierja e interesave të medias, politikës dhe biznesit, duket se ka filluar të pengojë funksionimin e medias së pavarur. Mendoj se një pjesë e zgjidhjes do të ishte që si gazetarët dhe organizatat e gazetarëve në vend, ashtu edhe organizata dhe qeveri të huaja që janë të interesuara për lirinë e shtypit, të nxisin mbrojtjen e të drejtave të gazetarëve në Shqipëri. Ne do të shpresonim dhe kjo është e vlefshme jo vetëm për Shqipërinë, që autoritetet ta kuptojnë që suksesi i shoqërisë në përgjithësi mund të arrihet me një diskutim të hapur të çështjeve. Ky është vërtet një rast i mirë për të parë nëse faktorët e shoqërisë shqiptare, para së gjithash autoritetet, do t’i plotësojnë detyrimet e tyre dhe të respektojnë jo vetëm kuadrin ligjor, por edhe frymën e ligjeve. Nëse qytetarët shkojnë në kutitë e votimit të mirëinformuar, kjo mes të tjerash do ta ndihmonte Shqipërinë të arrinte disa nga synimet e saj më të rëndësishme, si përsa i takon rritjes së mirëqenies dhe stabilitetit në vend, ashtu edhe afrimit me standardet evropiane dhe ndërkombëtare.